Umtalsverð fækkun hefur orðið í gistingu erlendra ferðamanna í gegnum vefsíður á borð við Airbnb það sem af er ári . Alls hefur gistinóttum á Airbnb fækkað um 16 prósent á fyrstu sjö mánuðum ársins og veltan dregist saman um 7 prósent í krónum talið . Þá hefur framboð á íbúðum og húsum á Airbnb á höfuðborgarsvæðinu einnig dregist saman . Gistinóttum fækkaði um 17 prósent í ágúst Airbnb gisting á Íslandi tók af stað árið 2015 þegar erlendum ferðamönnum fjölgaði um 30 prósent á milli ára . Í nýrri ferðaþjónustugreiningu Landsbankans kemur fram að bankinn áætlar að árið 2015 hafi hlutdeild Airbnb af samanlögðum gistinóttum á höfuðborgarsvæðinu verið 14 prósent . Markaðshlutdeild Airbnb óx hratt og náði hámarki á síðasta ári í um 38 prósentum . Auglýsing Það sem af er þessu ári hefur markaðshlutdeild Airbnb hins vegar lækkað í fyrsta sinn síðan 2015 en greiningardeild Landsbankans áætlar að hlutdeild vefsíðunnar hafi verið um 36 prósent á höfuðborgarsvæðinu fyrstu 7 mánuði ársins . Fjöldi gistinótta í gegnum Airbnb byrjaði að dragast saman í nóvember 2018 ef borið er saman við sama mánuð árið á undan . Þá hefur gistinóttum í gegnum Airbnb á fyrstu sjö mánuði ársins fækkað um 145 þúsund á höfuðborgarsvæðinu miðað við sama tímabil í fyrra , sem er um 15,6 prósent samdráttur . Jafnframt dróst gisting í gegnum Airbnb saman um 17 prósent í ágúst miðað við árið á undan en til samanburðar dróst heildarfjöldi greiddra gistinátta í ágúst saman um 3 prósent á milli ára , samkvæmt nýjustu tölum Hagstofu Íslands . Í ferðaþjónustu greiningu Landsbankans kemur jafnframt fram að framboð af Airbnb íbúðum og húsum hefur dregist saman á höfuðborgarsvæðinu á síðustu mánuðum , ef miðað er við sama tímabil í fyrra . Í júlí dróst framboð íbúða saman um 8,4 prósent miðað við sama mánuð í fyrra en það er mesti samdráttur í framboði frá því að Airbnb ævintýrið hófst hér á landi , samkvæmt Landsbankanum . Í júlí voru skráðar rúmlega 2.800 Airbnb íbúðir á höfuðborgarsvæðinu og 628 hús . Samtals hefur framboð á íbúðum og húsum fækkað um 317 frá júlí í fyrra Þá drógust leigutekjur af gistirýmum á höfuðborgarsvæðin saman um 21 prósent mælt í Bandaríkjadölum , úr tæpum 68 milljónum í 53 milljónir Bandaríkjadala . Vegna veikingar krónunnar milli ára var samdrátturinn minni í krónum talið , eða 7 prósent , sem nemur ríflega 500 milljónum króna . Airbnb í sókn utan höfuðborgarsvæðisins Framboð á Airbnb íbúðum hefur þó ekki dregist saman í öllum landshlutum . Enn er töluverð aukning á svæðum sem liggja hvað lengst frá höfuðborgarsvæðinu ; á Austurlandi , Norðurlandi eystra og Vestfjörðum . Í júlí nam aukningin á þessum svæðum frá 11 til 20 prósent samkvæmt greiningu Landsbankans . Jafnframt varð nokkur aukning á Vesturlandi , eða um 14 prósent . Gistinætur hafa verið um 40 prósent samanlegra gistinótta hótela og Airbnb utan höfuðborgarsvæðisins það sem af er þessu ári . Það er aukning um um 1 prósentustig miðað við allt árið í fyrra . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .